Jesper Petersen (SF), 2011-10-06:
Tak for det spørgsmål.
Der samler sig en meget stor interesse for millionærernes vilkår under den her debat.
Det er ikke de mennesker, jeg ser på min indre film, når jeg tænker over, hvem det er, vi skal gøre noget for for at styrke vores land.
Men det er det, man vælger at fokusere meget på fra Venstres side, og det er jo fair nok, at man vælger at fokusere der.
Jeg vil selv sige, at det med den socialt afbalancerede skattereform, vi får, er muligt, men det får vi jo at se, når vi skal forhandle den.
Men pointen er, at vi i modsætning til den gamle regering, der uden at finansiere det delte penge ud bl.a. til millionærerne, ikke vil gøre det.
Vi vil gennemføre en skattereform, der er socialt rimelig, som er fuldt finansieret, og som sænker skatten på arbejde.
Så får vi se, hvordan millionærernes forhold bliver i den sammenhæng.
Det er meget muligt, at vi skal forhandle, og jeg kan ikke helt forstå, om det er, fordi man er ked af, at det måske skal ske, eller om det er, fordi man meget gerne vil have det.
Hvis det er sidste, byder jeg meget velkommen om bord til de forhandlinger, der skal være.
Tak for det.
Danmark kan nu igen komme fremad.
Vi har modvind i den nuværende økonomiske situation, men sammen kan vi alligevel bringe Danmark tilbage på den kurs, der med sammenhold og solidaritet har gjort os til et af verdens bedste lande at leve i.
Folketingsvalget var et endegyldigt farvel til 10 år med højrefløjens blokpolitik, med stigende ulighed.
Slut nu med at lægge regningen for skattelettelser og finanskrise hos almindelige lønmodtagere, og slut med at slække på de grønne ambitioner.
Danmark skal rykke fremad, ved at vi skaber i tusindvis af nye arbejdspladser, ved at vi giver flere børn og unge en god uddannelse, ved at vi giver vores fælles sundhedsvæsen et løft til gavn for patienterne, og ved at vi er mere ambitiøse på klima og miljø, end nogen anden dansk regering har været det.
Det kan vi godt være stolte af, os hos SF.
Vi har forhandlet partierne imellem, vi har lagt arm og arbejdet konstruktivt på det regeringsgrundlag, som skal trække Danmark op af det dynd, som vi har befundet os i i de ti lange år, hvor VKO har siddet tungt på magten.
Udfordringerne er enorme.
Vi står med et gabende stort hul i pengekassen, de gode tider blev soldet op med ufinansierede skattelettelser, velfærdssamfundet begyndte at smuldre, og vi står nu med en gigantisk regning, der skal betales.
Vi har indledt en ny kamp for et nyt Danmark, der også giver genlyd i Europa og i verden omkring os.
Der bliver lagt mærke til os, lagt mærke til, at der sker noget nu i Danmark.
Tiden, hvor SF stod ude på sidelinjen af dansk politik, er slut.
Den sidste hængekøje, vi overhovedet havde tilbage på lageret, har den nye skatteminister foræret væk til den afgåede.
I SF er vi stolte over regeringens politiske grundlag.
SF har ikke skrevet det regeringsgrundlag selv, nogle steder er der indgået kompromiser, og andre steder har vi fundet helt nye svar i fællesskab.
Sådan er politik, og sådan vil det også blive i fremtiden, uanset hvor meget oppositionen i surhed skriger løs om påståede løftebrud.
I stedet er det nu, vi skal arbejde sammen og finde fælles løsninger for Danmark, arbejde sammen i Folketinget og med fagbevægelsen og erhvervslivet og alle de andre parter, der skal samles, for at vi kan skabe ny fremgang for vores land.
Siden krisen har Danmark mistet 170.000 arbejdspladser.
Nu sætter den nye regering gang i dansk økonomi ved at fremrykke investeringer for 10 mia. kr.
Vi vil ikke sidde med hænderne i skødet, påstå, at krisen er slut, og vente på, at dansk økonomi begynder at vokse af sig selv.
Tømrerne, murerne og elektrikerne skal nu i gang med at sætte de nedslidte skoler og bygninger i stand.
Arbejdsløsheden skal ikke få lov til at bide sig fast, og den ungdomsarbejdsløshed, som hr. Lars Løkke Rasmussens søn for bare få år siden levede i lykkelig uvidenhed om skulle komme igen, kan vi begynde at mindske, og vi kan begynde at få de unge i job og uddannelse.
Som Danmarks grønne parti er vi selvfølgelig meget glade for, at Danmark nu får en ambitiøs klima- og miljøpolitik.
Danmark bliver et grønt foregangsland, som allerede nu vækker opsigt i udlandet.
Bjørn Lomborg er sat på køl, Danmark skal være en grøn vindernation.
Vi har valgt at sætte barren
højt og sat klare mål om i 2020 at reducere udslippet af drivhusgasser med 40 pct. og sikre, at halvdelen af elforbruget kommer fra vind, sådan som de grønne virksomheder har efterspurgt det længe
Det glæder os, at vi får en erhvervspolitik, der fokuserer og satser på områder, hvor danske virksomheder har særlige styrkepositioner, der, hvor der er udsigt til en stigende global efterspørgsel, og hvor vi samtidig kan løse vigtige globale samfundsproblemer inden for klima, miljø, energi og velfærd.
I Sønderborg, hvor jeg selv er valgt, har man lige præcis sat sig store ambitioner og vil være CO2-neutral vækstkommune senest i 2029.
Det kræver en stor lokal indsats der, og det vil klimaudfordringen også kræve af vores land, men den nye regering har viljen og vil gribe de store muligheder, som de borgerlige forspildte, for at vende klimaudfordringerne til ny vækst og øget international sikkerhed.
Uligheden er vokset under VKO, og det har skabt skel i vores land, hvor flere og flere børn vokser op i fattigdom, så selv en invitation til en børnefødselsdag kan give ondt i maven – og at holde en selv kan være helt utænkeligt.
Det glæder os derfor, at regeringen har et udtalt mål om at mindske uligheden og bekæmpe fattigdommen.
Derfor vil den også afskaffe fattigdomsydelser som kontanthjælpsloftet og starthjælpen og i stedet sørge for, at alle i Danmark får en ydelse, man kan leve af.
Vi ser også frem til en progressiv skattereform, som sænker skatten på arbejde for lønmodtagerne.
Skattereformen skal jo, i modsætning til hvad vi oplevede under VKO, være fuldt finansieret og være socialt rimelig, ikke flere huller i kassen, fordi de borgerlige vil forgylde de velstillede.
SF har år efter år kæmpet for en satsning på folkeskole og uddannelse.
Vi vil ikke acceptere, at så mange elever forlader folkeskolen uden at kunne læse, og at unge ikke kan gennemføre deres uddannelse, fordi der mangler praktikpladser.
Det er ganske enkelt ikke godt nok.
På sundhedsområdet vil vi efter de borgerliges overbetaling af privathospitalerne og skattebegunstigelse til privatiseringen af vores sundhedsvæsen igen satse på at udbygge et fælles sundhedsvæsen i topklasse med fri og lige adgang for alle.
Men det er ikke kun behandling af fysiske lidelser, der skal på dagsordenen.
I alt for mange år er psykiatrien blevet overset, og vi vil ikke acceptere, at børn og unge med psykiske lidelser skal vente i månedsvis på behandling.
De seneste år har vi oplevet massive problemer på danske arbejdspladser med underbetalt østeuropæisk arbejdskraft.
På byggepladserne langt fra Christiansborg har en bombe tikket under de danske overenskomster og truet vores velfærdsmodel.
Nu har vi en regering, som vil arbejde for at sikre danske løn- og arbejdsforhold på danske arbejdspladser i stedet for at se passivt til, mens problemerne med underbetalt udenlandsk arbejdskraft spreder sig.
SF glæder sig også over, at vi nu sikrer en mere værdig behandling af asylansøgerne, mens de er i Danmark.
Asylansøgerne skal have mulighed for at arbejde og bo uden for centrene, når de har været her et stykke tid, uden at deres sag er afklaret, og vi satser på en ordentlig integration af nye medborgere.
Vi vil ikke ekskludere mennesker, men invitere vores nye danskere med i fællesskabet, fordi vi tror, at alle har noget at bidrage med.
Det er også positivt, at den nye regering vil mindske forureningen, løse trængselsproblemerne i København og gøre det markant billigere at køre i bus og tog ved at indføre den meget omdiskuterede betalingsring i stedet for bare at se passivt til, mens bilkøerne vokser og København sander til.
Endelig glæder vi os over, at hormonforstyrrende stoffer og farlig kemi i mad, sutter og legetøj skal udfases hurtigst muligt, så langt vi kan komme i Danmark, og videre med vores indsats i EU, alt sammen til gavn for forbrugerne og de enkelte borgere.
Ja, listen var lang, og det er alt sammen SF-politik, der nu bliver til virkelighed.
Vi ville gerne være gået et skridt videre og have lavet endnu flere forbedringer, men der er også nogle realiteter, vi må forholde os til.
Hullet i den pengekasse, som VKO har efterladt, har vist sig at være langt større, end vi blev fortalt, og vi er nu gået i gang med et grundigt kasseeftersyn.
Vi har smidt en mønt i brønden over i Finansministeriet, og der sidder en stadig mere nervøs fuldmægtig derovre, der endnu ikke har hørt den lande.
Dertil kommer, at der fortsat er politisk flertal for forringelser af efterløn og pension.
Desværre fik vi ikke det fornødne mandat til at fjerne de forringelser.
Sådan er de demokratiske spilleregler.
Men når man gør regnestykket op, glæder vi os i SF over, at Danmark nu bevæger sig i retning af vores visioner om et stærkt fællesskab, bedre velfærd, mindre ulighed og en ambitiøs klima- og miljøpolitik efter 10 års ørkenvandring med de borgerlige.
Som en udstrakt hånd til både oppositionen her i Folketinget, i tråd med den tale, der blev holdt ved åbningen i tirsdags, og til arbejdsmarkedets parter og de andre organisationer og interessenter, som vi inviterer med til at løse vores udfordringer, vil SF gerne gennemføre konkrete og mærkbare resultater til gavn for borgerne, velfærdet og klimaet.